recursal/SuperWikiNEXT-32B huggingface dataset:
**Daily NK** on vuonna 2004 perustettu verkkolehti, joka julkaisee uutisia Pohjois-Koreaan liittyvistä aiheista. Se toimii Soulissa osana Unification Media Groupia, jonka alaisuudessa ovat myös Radio Free Chosun ja Open North Korea Readio.

Daily NK:n korean- ja englanninkieliset sivut avattiin joulukuussa 2004, kiinan- ja japaninkieliset sivut tammikuussa 2007. Se perustaa uutisensa lähteisiin sekä Pohjois-Korean sisä- että ulkopuolelta. Verkkolehteen on kirjoittanut muun muassa Pohjois-Koreasta loikannut poliitikko Hwang Jang-yop, joka aloitti siellä kolumnin pitämisen tammikuussa 2005. Kansainväliset tiedotusvälineet ovat usein käyttäneet sivustoa lähteenä Pohjois-Koreaa koskeville uutisilleen. Daily NK:n ylläpitäjien joukossa on lukuisia Pohjois-Koreasta loikanneita henkilöitä. Verkkolehteä on kritisoitu muun muassa huhtikuussa 2020 julkaistusta väitteestä Pohjois-Korean johtaja Kim Jong-unin sydänleikkauksesta, jota koskeneen tiedon Etelä-Korean kansallinen turvallisuusneuvosto kiisti. Uutista lainattiin muissakin tiedotusvälineissä ja se johti huhuihin Kim Jong-unin kuolemasta.

Daily NK:n päätoimittaja on Lee Sang-yong (2023).

Lähteet
-------

1. ↑  Lyssa White, GRANTEE SPOTLIGHT: HO PARK, FOUNDER OF THE DAILY N.K. National Endowment for Democracy 17.5.2017, viitattu 21.12.2023 (englanniksi)
2. 1 2  Major Milestones in Daily NK’s History Daily NK, viitattu 21.12.2023 (englanniksi)
3. ↑  2018 Democracy Award recipient: Unification Media Group National Endowment for Democracy, viitattu 21.12.2023 (englanniksi)
4. ↑  Andy Heintz, Dispatches from North Korea's secret journalists Foreign Policy in Focus 23.4.2019, viitattu 21.12.2023 (englanniksi)
5. ↑  Se-woong Koo, Why the Western media keeps getting North Korea wrong Al Jazeera 6.5.2020, viitattu 21.12.2023 (englanniksi)
6. ↑  Lee Sang Yong Daily NK, viitattu 21.12.2023 (englanniksi)
**Jouko Eino Kalevi Tukiainen** (s. 4. joulukuuta 1936 Helsinki) on suomalainen diplomi-insinööri ja eläköitynyt yritysjohtaja, joka on saanut teollisuusneuvoksen arvonimen.

Tukiaisen vanhemmat olivat metsänhoitaja Eino Valio Joonas Tukiainen ja Rauha Maria Välimaa. Tukiainen tuli ylioppilaaksi Saarijärven yhteiskoulusta 1956 ja valmistui koneenrakennuksen opintosuunnalta diplomi-insinööriksi Teknillisestä korkeakoulusta 1961. Hän oli Wärtsilän Kone ja Sillan insinööri 1959–1962 ja Valmetin Rautpohjan tehtaan insinööri Jyväskylässä 1963–1973. Oy Saab-Valmet Ab:n tuotantopäällikkö Uudessakaupungissa Tukiainen oli 1973–1978, tuotantojohtaja 1978–1981 ja varatoimitusjohtaja 1981–1988 sekä Valmet Oy:n traktoriryhmän johtaja Suolahdella 1988–1991 ja Valmet Traktorit Oy:n, vuodesta 1994 Sisu Traktorit Oy ja vuodesta 1997 Valtra Oy, toimitusjohtaja 1992–2001. Hän oli myös yhtiön hallituksen jäsen. Tukiaisella oli työuransa aikana lisäksi useita kotimaisia ja kansainvälisiä asiantuntija- ja luottamustehtäviä. Teollisuusneuvoksen arvonimen hän sai 2001.

Lähteet
-------

1. 1 2  Skippari, Mika: Teollisuusneuvos Jouko Tukiainen (1936–). *Suomen talouselämän vaikuttajat* -verkkojulkaisu (maksullinen). 30.11.2012. Suomalaisen Kirjallisuuden Seura. Viitattu 6.1.2024.
2. ↑  80 vuotta. Ajoneuvot hallussa.  *Sampo*, 24.11.2016, nro 47, s. 14. Kansalliskirjasto. Viitattu 6.1.2024.  (ei-vapaa)
Pekka Kortteinen vuonna 2008.
**Pekka Kortteinen** (s. 1. joulukuuta 1975) on entinen suomalainen lentopalloilija. Pelaajaurallaan hänet valittiin SM-liigan parhaimmaksi pelaajaksi vuonna 2007.

Ura
---

### SM-liigaura

Muuramesta lähtöisin oleva Pekka Kortteinen aloitti pääsarjauransa Jyväskylän Metso-Lentiksessä 1990-luvun puolivälissä. Jyväskylästä Kortteinen siirtyi Raision Loimuun tavoittelemaan uransa ensimmäistä SM-mitalia. Mitalia ei kuitenkaan tullut, ja Kortteinen palasi takaisin kotikuntaansa Muurameen, jossa Muuramen Lentopallo (MuurLe) oli noussut SM-liigaan. 

Muuramessa Kortteinen pelasi lukuisia kausia ilman käytännön mahdollisuutta voittaa SM-mitalia. MuurLe putosi välillä myös 1-sarjaan, mutta Kortteinen jatkoi silti Muuramessa, SM-liigasta tulleista tarjouksista huolimatta. Muuramen Lentopallo nousi takaisin SM-liigaan kaudella 2005. Kaudella 2006-2007 Kortteinen pelasi parhaimman SM-liigakautensa ja voitti liigan pistepörssin. Kauden päätteeksi hänet valittiin kauden miesliigapelaajaksi. Kortteinen toimi myös Muurlen joukkueen kakkosvalmentajan roolissa kaudella 2007.

Seuraavalla kaudella 2007-2008 Kortteinen jatkoi uraansa Kempeleen Lentopallossa. Hän halusi yrittää uransa viimeistä kertaa SM-mitalia huippujoukkueella. Siirto Muuramesta aiheutti lentopallopiireissä pienen kohun, koska pitkäaikainen Muurlen avainpelaaja oli kotiseurassaan laji-ikonin maineessa. Kortteisen mitalitavoite ei kuitenkaan toteutunut, kun Kempele tippui puolivälierissä. Kauden 2007-2008 jälkeen Kortteinen lopetti aktiiviuransa.

### Nuorten maajoukkue

Kortteinen pelasi Suomen nuorten maajoukkueessa vuoden 1995 maailmanmestaruuskilpailussa. Joukkue sijoittui neljänneksi, mikä on nuorten maajoukkueen parhain arvokisasijoituksen maailmanmestaruuskilpailuiss. Samassa joukkueessa pelasivat muun muassa Tuomas Sammelvuo ja Janne Heikkinen.

Saavutuksia
-----------

* SM-liigan paras miespelaaja 2007

* SM-Liigan pistepörssin voitto kaudella 2007

* Keski-Suomen paras lentopalloilija 2002, 2004, 2005, 2006, 2007

* Hyökkäyspisteitä eniten kaudella 2007

* Ilta-Sanomien tähtikisan kolmas 2007

* Kuukauden pelaaja liigassa helmikuussa 2007

* Nuorten maailmanmestaruuskilpailujen 4. sija 1995

Joukkueet
---------

**1994-1996** Metso-Lentis

**1997-1999** Raision Loimu

**1999-2007** Muuramen Lentopallo

**2007-2008** Kempeleen Lentopallo

Lähteet
-------

1. ↑  Pekka Kortteinen voitti runkosarjan pistepörssin  5.3.2007. Suomen lentopalloliitto. Viitattu 29.7.2014.
2. ↑  Janne Heikkinen on kauden lentopalloilija  22.5.2007. Suomen lentopalloliitto. Viitattu 29.7.2014.
3. ↑  Kai Nevala: Uusi suola janottaa *Kaleva*.  28.9.2007. Viitattu 29.7.2014.
4. ↑  Kortteinen ja Pasternak kuun parhaat lentopallossa *Mtv.fi*.  1.3.2007.  Arkistoitu 10.8.2014. Viitattu 29.7.2014.
**Carl Magnus Mauritz Armfelt** (10. elokuuta 1836 Halikko – 20. joulukuuta 1890 Turku) oli suomalainen kreivi, taidemesenaatti ja teollisuus- valtiopäivämies.

Armfeltin vanhemmat olivat tilanomistaja, kreivi Magnus Reinhold Armfelt ja kreivitär Adelaide Gustava Aspasia (Vava) Armfelt ja puoliso vuodesta 1860 Eugenia Palmfelt (k. 1913). Tilanomistaja, valtiopäivämies August Magnus Gustaf Armfelt oli hänen veljensä. Carl Magnus Mauritz Armfelt tuli ylioppilaaksi 1855 ja oli jonkin aikaa maanviljelijä, mutta ryhtyi sitten konepajateollisuuden yrittäjäksi ostettuaan 1866 Turun Rautateollisuus -yhtiön. Armfelt osallistui Turun kunnalliselämään ja tuli tunnetuksi taiteen harrastamisesta ja tukemisesta. Hän sai kamarijunkkarin arvonimen 1881. Armfelt osallistui aatelissäädyssä valtiopäiville 1863–1864.

Arkkitehti, valtiopäivämies Carl Eugen Armfelt oli Carl Magnus Mauritz Armfeltin poika.

Lähteet
-------

1. 1 2  Ylioppilasmatrikkeli 1853–1899: Armfelt Carl Magnus Mauritz kreivi Viitattu 12.4.2021.
2. ↑  Heikinheimo, Ilmari (toim.): *Suomen elämäkerrasto*, s. 37. Helsinki: Werner Söderström Osakeyhtiö, 1955.
3. ↑  Grefve Carl Magnus Mauritz Armfelt död.  *Åbo Underrättelser*, 21.12.1890, nro 347, s. 2. Kansalliskirjasto. Viitattu 12.04.2021.
4. ↑  Eduskunta. Alla armahan lakimme – Valtiopäivät 1863–1864. Edusmiehet kartalla. Viitattu 12.4.2021.
5. ↑  Ylioppilasmatrikkeli 1853–1899: Armfelt Carl Eugéne Viitattu 7.7.2021.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Uppslagsverket Finland
* Ylioppilasmatrikkeli 1853–1899

 |

 |
**Trifenyylimetanoli** eli **trifenyylikarbinoli** (C19H16O) on aromaattisiin alkoholeihin kuuluva orgaaninen yhdiste. Yhdistettä voidaan käyttää orgaanisen kemian synteeseissä esimerkiksi väriaineiden valmistamiseen.

Ominaisuudet
------------

Trifenyylimetanoli on huoneenlämpötilassa väritöntä kiteistä ainetta. Yhdiste on veteen liukenematonta, mutta liukenee muun muassa etanoliin, dietyylieetteriin ja bentseeniin. Yhdiste liukenee myös vahvojen happojen väkeviin liuoksiin muodostaen voimakkaan keltaisen liuoksen. Väri johtuu trifenyylimetyyli- eli trityylikationin muodostumisesta. Trifenyylimetanoli ei helposti reagoi muodostaen estereitä, mutta hydroksyyliryhmä voidaan korvata muilla ryhmillä.

Valmistus ja käyttö
-------------------

Tyypillisesti trifenyylimetanolia valmistetaan bentsofenonin tai metyylibentsoaatin ja fenyylimagnesiumbromidin välisellä Grignard-reaktiolla. Toinen tapa on trifenyylimetaanin hapetus kromihapolla. Trifenyylimetanolia voidaan käyttää muiden yhdisteiden esimerkiksi värien ja trifenyylikloorimetaanin valmistamiseen.

Lähteet
-------

1. ↑  Triphenylcarbinol – Substance summary *PubChem*. NCBI. Viitattu 30.4.2018. (englanniksi)
2. 1 2 3 4  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 175. Helsinki: Consalen Consulting, 2009. ISBN 978-952-92-5627-3.
3. 1 2 3  Susan Budavari (päätoim.): *Merck Index*, s. 1659. 12th ed.. Merck & Co. 1996. ISBN 0-911910-12-3. (englanniksi)
4. 1 2  Thomas Scott, Mary Eagleson: *Concise encyclopedia chemistry*, s. 1659. Walter de Gruyter, 1994. ISBN 978-3110114515. (englanniksi)
**Etaaniditioli** eli **1,2-etaaniditioli** (C2H6S2) on tioleihin kuuluva orgaaninen yhdiste. Yhdistettä käytetään orgaanisen kemian synteeseissä ja luonnonkumin käsittelyssä.

Ominaisuudet
------------

Etaaniditioli on huoneenlämpötilassa väritöntä nestettä. Yhdisteellä on erittäin voimakas ja luotaantyöntävän paha ominaishaju, joka on aistittavissa jopa erittäin pieninä pitoisuuksina. Yhdiste liukenee vähäisessä määrin veteen ja hyvin useisiin orgaanisiin liuottimiin esimerkiksi etanoliin ja dietyylieetteriin. Etaaniditioli on myrkyllistä ja sille altistumisesta voi aiheutua pääkipua, rintakipua ja huonovointisuutta.

Valmistus ja käyttö
-------------------

Etaaniditiolia valmistetaan 1,2-dikloorietaanin ja natriumvetysulfidin välisellä reaktiolla. Toinen tapa on etanolin, tiourean ja 1,2-dibromietaanin välinen reaktio ja muodostuvan etyleenidi-isotiuroniumbromidin hydrolyysi emäksisissä olosuhteissa.

Etaaniditiolia käytetään orgaanisen kemian synteeseissä. Se reagoi karbonyyliyhdisteiden kuten aldehydien ja ketonien kanssa muodostaen rengasrakenteisen tioasetaalin. Tämä on synteeseissä usein käytetty suojaryhmä. Yhdistettä voidaan käyttää myös pelkistimenä. Yhdistettä voidaan myös käyttää luonnonkumin valmistusprosesseissa.

Lähteet
-------

1. ↑  1,2-Ethanedithiol – Substance summary *PubChem*. NCBI. Viitattu 9.5.2018. (englanniksi)
2. 1 2 3  John S. Roberts: *Thiols, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 9.5.2018.
3. 1 2 3 4  Susan Budavari (päätoim.): *Merck Index*, s. 636. 12th Edition. Merck & Co. 1996. ISBN 0911910-12-3. (englanniksi)
4. 1 2 3  Thomas Scott, Mary Eagleson: *Concise encyclopedia chemistry*, s. 384. Walter de Gruyter, 1994. ISBN 978-3110114515. (englanniksi)
5. 1 2  Raymond E. Conrow: *1,2‐Ethanedithiol, e-EROS Encyclopedia of Reagents for Organic Synthesis*, John Wiley & Sons, New York, 2001. Teoksen verkkoversio Viitattu 9.5.2018.
**Porfiini** (C20H14N4) on aromaattinen heterosyklinen yhdiste ja yksinkertaisin porfyriineistä. Yhdisteellä ja sen komplekseilla on lähinnä teoreettista merkitystä esimerkiksi biologisesti tärkeiden porfyriinien kemian malliaineena.

Ominaisuudet ja valmistus
-------------------------

Porfiinin rakenne koostuu neljästä pyrrolirenkaasta, jotka ovat yhdistyneet toisiinsa metyleeniryhmien välityksellä. Rakenne on aromaattinen ja tasomainen. Huoneenlämpötilassa porfiini on väriltään tummanpunaista kiteistä ainetta. Yhdisteen väri johtuu konjugoituneiden sidosten suuresta määrästä. Porfiini ei liukene veteen eikä polaarisiin orgaanisiin liuottimiin, mutta liukenee muun muassa bentseeniin, fenoliin, pyridiiniin ja hieman kloroformiin. Porfiini reagoi helposti esimerkiksi elektrofiilisella aromaattisella substituutiolla ja voidaan esimerkiksi halogenoida tai alkyloida. Porfiinin pyrrolirenkaiden typpiatomit voivat toimia Lewis-emäksinä eli luovuttaa elektroniparin esimerkiksi metallille. Porfiini muodostaa tällaisia komplekseja esimerkiksi raudan, nikkelin, kuparin ja magnesiumin kanssa.

Porfiinia voidaan valmistaa pyrrolin ja formaldehydin välisellä reaktiolla. Tämä on tapa, jolla sitä valmisti ensimmäisen kerran Paul Rothemund vuonna 1936. Menetelmä on kuitenkin tehoton ja saanto on luokkaa 0,1 %. Reaktiossa pyrroli kondensoituu formaldehydin kanssa emäksisissä olosuhteissa muodostaen 2,5-bis(hydroksimetyyli)pyrrolia, joka kondensoituu edelleen tripyrraaniksi ja porfyrinogeeniksi, joka voidaan hapettaa porfiiniksi. Rothemundin synteesin jälkeen on kehitetty tehokkaampia porfiinisynteesejä käyttäen lähtöaineina pyrrolijohdannaisia kuten 2-hydroksimetyylipyrrolia.

Lähteet
-------

1. ↑  Porphine – Substance summary *PubChem*. NCBI. Viitattu 28.6.2018. (englanniksi)
2. 1 2 3 4  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 917. Helsinki: Consalen Consulting, 2009. ISBN 978-952-92-5627-3.
3. ↑  Susan Budavari (päätoim.): *Merck Index*, s. 1311. 12th Edition. Merck & Co. 1996. ISBN 0911910-12-3. (englanniksi)
4. ↑  Thomas Scott, Mary Eagleson: *Concise encyclopedia chemistry*, s. 884. Walter de Gruyter, 1994. ISBN 978-3110114515. (englanniksi)
5. 1 2 3 4  Roger Guilard, Karl Kadish, Kevin M. Smith: *The Porphyrin Handbook: With Applications To Chemistry, Physics*, s. 79–170. World Scientific, 2016. ISBN 978-981-3140-76-9. Kirja Googlen teoshaussa (viitattu 28.6.2018). (englanniksi)
6. 1 2 3 4  Mathias O. Senge & Mia Davis: Porphyrin (Porphine) – A neglected parent compound with potential.  *Journal of Porphyrins and Phthalocyanines*, 2010, 14. vsk, nro 7. Artikkelin verkkoversio. Viitattu 28.6.2018.  (englanniksi)
7. ↑  William L. Howard &David Wilson: *Chelating Agents, Ullmann's Encyclopedia of Industrial Chemistry*, John Wiley & Sons, New York, 2003. Viitattu 28.6.2018
**Dibutyyliamiini** (C8H19N) on alifaattisiin amiineihin kuuluva orgaaninen yhdiste. Yhdistettä käytetään muun muassa korroosionestoaineena, katalyyttinä ja muiden orgaanisten yhdisteiden valmistamiseen.

Ominaisuudet, valmistus ja käyttö
---------------------------------

Huoneenlämpötilassa dibutyyliamiini on väritöntä nestettä. Sillä on amiineille tunnusomainen epämiellyttävä haju. Yhdiste liukenee hieman veteen ja paremmin muun muassa etanoliin. Se liukenee myös hieman dietyylieetteriin ja asetoniin. Dibutyyliamiini on emäksistä ja kykenee syövyttämään eräitä metalleja. Yhdiste ärsyttää ihoa, silmiä ja hengitysteitä.

Dibutyyliamiinia valmistetaan ammoniakista, ja butanolista, 1-klooributaanista tai 1-bromibutaani. Tässä reaktiossa voi muodostua myös butyyliamiinia ja tributyyliamiinia. Toinen valmistustapa on butyronitriilin pelkistys vedyttämällä. Dibutyyliamiinia voidaan käyttää korroosionestoaineena ja katalyyttinä valmistettaessa eräitä polyeetteripolymeerejä. Yhdisteestä myös valmistetaan useita muita yhdisteitä esimerkiksi vulkanoinninkiihdyttimiä, väriaineita sekä hyönteismyrkkyjä ja muita maatalouskemikaaleja.

Lähteet
-------

1. ↑  Dibutylamine – Substance summary *PubChem*. NCBI. Viitattu 20.8.2018. (englanniksi)
2. 1 2 3 4 5 6 7  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 533. Helsinki: Consalen Consulting, 2009. ISBN 978-952-92-5627-3.
3. 1 2  Dibutyyliamiinin kansainvälinen kemikaalikortti Viitattu 20.8.2018.
4. 1 2  Susan Budavari (päätoim.): *Merck Index*, s. 514. 12th Edition. Merck & Co. 1996. ISBN 0911910-12-3. (englanniksi)
5. 1 2  Richard P. Pohanish: *Sittig's Handbook of Toxic and Hazardous Chemicals and Carcinogens*, s. 896. William Andrew, 2017. ISBN 9780323389686. Kirja Googlen teoshaussa (viitattu 14.4.2018). (englanniksi)
6. 1 2  Peter Roose, Karsten Eller, Erhard Henkes, Roland Rossbacher & Hartmut Höke: *Amines, Aliphatic, Ullmann's Encyclopedia of Industrial Chemistry*, John Wiley & Sons, New York, 2015. Viitattu 20.8.2018
**Joulupussin antaminen** on suomalaisissa päiväkodeissa, peruskouluissa ja joissain ylemmän tason oppilaitoksissa tapahtuva perinne. Oppilaitoksissa ennen joululoman alkamista, yleensä syyslukukauden koulutodistuksien jaon yhteydessä lapsille tai oppilaille on annettu paperinen pussi, joka perinteisesti on sisältänyt omenan, piparkakun ja karamellin. Vuosien varrella ja koulusta riippuen joulupussin sisältö on voinut kuitenkin vaihdella. Nykypäivänä perinteestä on tosin joissain päiväkodeissa ja kouluissa luovuttu, ja se on korvattu esimerkiksi koulussa tarjottavalla jouluaterialla.

Perinne on tullut osin Suomeen Ruotsin kautta, mutta sen sanotaan saaneen alkunsa maan ensimmäisestä kansankouluopettajaseminaarista, Jyväskylän seminaarista syntyneestä kuusijuhlasta.  Musiikin lehtori P.J. Hannikaisen säveltämän ja sanoittaman joululaulun *Joulupukki* sanoissa viitataan joulupussiin: "Täs on teille muistiaiset, pienet joulumaistiaiset, pienet joulumaistiaiset".

Lähteet
-------

1. 1 2 3 4 5  Poranen, Katariina: Koululaisten joulupussi syntyi klassikkolaulusta – "muistiaiset, pienet joulumaistiaiset" ovat usein omena, pipari ja karkki *Yle Uutiset*.  20.12.2016. Viitattu 23.12.2022.
2. 1 2 3 4 5  Muistatko? Vielä 1990-luvulla lapsille jaettiin koulusta "joulupussukka" – tätä se sisälsi *MTV3 Uutiset*.  19.12.2019. Viitattu 23.12.2022.
3. ↑  Nurminen, Kirsi-Marja: Hyvästi ja tervetuloa.  *Tiedonjyvä*, 2009, nro 4, s. 17. Artikkelin verkkoversio.
**Remu Emil Raitanen** (s. 21. elokuuta 1997 Helsinki) on suomalainen koripalloilija. Pienenä laitahyökkääjänä tai isona laitahyökkääjänä pelaavaa Raitanen on pelannut urallaan Suomen divisioonissa ja Yhdysvaltain yliopistosarjassa. Hän on edustanut myös Suomen miesten maajoukkuetta ja maan nuorisomaajoukkueita.

Pelaajaura
----------

### Seurajoukkueet

Torpan Poikien kasvatti Raitanen pelasi kasvattajaseurassaan B-poikien SM-sarjaa vuosina 2011–2013 ja A-poikien SM-sarjaa kaudella 2014–2015: jokaisella näistä kolmesta kaudesta ToPo saavutti ikäluokan SM-hopeaa. Raitanen pelasi myös HBA-Märskyssä miesten valtakunnallisia divisioonia: M1DB:tä kaudella 2014–2015 ja M1DA:ta kaudella 2015–2016.

Toukokuussa 2016 Raitanen teki suullisen sopimuksen Yhdysvaltain yliopistosarja NCAA:ssa pelanneen University of San Franciscon kanssa. Hän pelasi NCAA:ssa neljä kautta vuosina 2016–2020.

### Maajoukkue

Raitanen pelasi nuorisomaaotteluita alle 16-vuotiaiden, alle 18-vuotiaiden ja alle 20-vuotiaiden maaotteluissa. Hän kuului Suomen kokoopanoon alle 18-vuotiaiden EM-kilpailuissa vuonna 2015 ja alle 20-vuotiaiden koti-EM-kilpailuissa vuonna 2016. Miesten haastajamaajoukkueessa hän pelasi vuoden 2019 universiadeissa.

Suomen miesten maajoukkueessa Raitanen debytoi maaotteluissa Viroa vastaan heinäkuussa 2020. Hän heitti ensimmäisessä miesten maaottelussaan 15 pistettä, mikä oli suurin debyyttiottelun pistelukema vuoden 2008 jälkeen.

Yksityiselämä
-------------

Raitasen isä Jari Raitanen voitti koripallossa neljä Suomen mestarutta ja pelasi 72 miesten maaottelua.

Lähteet
-------

* Remu Raitanen Suomen Koripalloliitto
* Maajoukkuetilastot Suomen Koripalloliitto
* Remu Raitanen University of San Francisco Athletics (englanniksi)

### Viitteet

1. ↑  Remu Raitanen – Suomen Koripalloliitto
2. ↑
3. ↑
4. ↑
5. 1 2  Maajoukkuetilastot – Suomen Koripalloliitto
6. ↑
7. ↑

Aiheesta muualla
----------------

* Remu Raitanen Basketball Player Profile eurobasket.com (englanniksi)
Naskali Pasi ja Anssin keikalla Himos Areenalla 27.5.2023
**Joonas Naskali** on suomalainen muusikko ja tuottaja.  Hänet tunnetaan parhaiten vuonna 2017 perustetun bileduon, Pasi ja Anssin, laulaja/lauluntekijänä.

Vuonna 2004 Pirkanmaan ammattikorkeakoulussa Naskali aloitti opinnot digitaalisen musiikin käsittelyn ja kaupallisen musiikin puolella, jolloin hän tutustui nykyiseen muusikkokollegaansa Aki Ekqvistiin. Jo orastavasta yhteistyöstä huolimatta he päätyivät opintojen jälkeen eri suuntiin seuraavan kymmenen vuoden ajaksi. 

Naskali on äänittänyt Crimfallin vuonna 2009 ilmestyneen albumin "As the Path Unfolds...". Hän julkaisi "Under The Iron Sky"-albumin säveltäjä Tapani Siirtolan ja laulaja Kaitin kanssa, Kaiti Kink Ensemble-yhtyeenä, vuonna 2012.  Vuonna 2014 hän perusti kahden muun muusikon, Outi Keskitalon ja Sami Tammisen, kanssa Valovuosi-yhtyeen.  Yhtye julkaisi debyyttialbuminsa "Tanssi Niinku Kukaan Ei Kattois" vuonna 2016, Naskali oli osallisena kaikissa albumin vaiheissa säveltämisestä ja sanoittamisesta tuottamiseen ja äänittämiseen. Hän käytti taiteilijanimeä Kuuppa.

Vuonna 2017 hän perusti Saumaa Records -yhtiön kolmen muun musiikkituottajan (Aki Ekqvist, Mikael Forsby, Jaakko Kääriäinen) kanssa.  Samana vuonna hänen reggaeprojekti Doussi julkaisi musiikkia , ja edellä mainitun kollegansa, Ekqvistin, kanssa Pasi ja Anssi -rapduo sai alkunsa. 

Kaikenkattavan Pasi ja Anssin tuotannon työstämisen lisäksi hän on sanoittanut ja säveltänyt kappaleita muun muassa Portion Boysille.

Lähteet
-------

1. ↑
2. ↑   (Arkistoitu – Internet Archive)
3. ↑
4. ↑
5. ↑
6. ↑
7. ↑


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Jatimatic** (alkuperäinen kirjoitusasu **JaTiMatic**) on suomalaisen Jali Timarin 1970-luvulla suunnittelema 9 × 19 mm patruunaa käyttävä konepistooli, niin sanottu yhden käden rekyylitön massasulkuase. Jatimaticista tekee erikoisen sen rakenne, joka ehkäisee tehokkaasti rekyylistä johtuvaa piipunsuun nousemista: laukaistessa lukon palautusjousi liikkuu taakse yläviistoon, seitsemän asteen kulmaan piippuun nähden.

Konepistooli syntyi sivutuotteena Timarin suunnitellessa pistoolia. Koelaukauksia ammuttaessa JAT-pistooli ampui jostain syystä sarjan.

Asetta valmisti Tampereen Asepaja Oy vuosina 1980–1987. Vuonna 1995 Oy Golden Gun Ltd aloitti Jatimaticin valmistamisen uudelleen GG-95 PDW -nimellä. Ase ei saavuttanut suurta menestystä.

Vuonna 1984 Tampereen Asepajan tiloihin tehtiin murto, jonka seurauksena 22 konepistoolin erä päätyi pimeille markkinoille.Tarkkaa valmistusmäärää ei tiedetä. Ase esiintyy myös Sylvester Stallonen vuoden 1986 elokuvassa *Cobra*.

Lähteet
-------

1. ↑  Turun Sanomat – Aseesta suunniteltiin vientituotetta
2. ↑  Markku Palokangas: *Sotilaskäsiaseet Suomessa 1918-1988 osa 2, sivu 298*. Suomen Asehistoriallinen Seura, 1991. ISBN 951-25-0508-8.
3. ↑
4. ↑  Vinnari, Paul: Tamperelainen aseseppä keksi vahingossa rekyylittömän konepistoolin – päätyi lopulta elokuvassa Sylvester Stallonen kouraan *Tekniikka & Talous*.  5.4.2015. Viitattu 4.5.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jatimatic**.
* Jatimatic Securityarms.com-sivustolla
* Jatimatic Gunwriters-sivustolla
* Turun Sanomat - Aseesta suunniteltiin vientituotetta
* Youtube – Finnish Jatimatic SMG (Englanti)
* Youtube – Jati-Matic (Japani/Englanti)
**Pak Kil-yon** (kor. 박길연; s. 1942/3) on pohjoiskorealainen diplomaatti ja poliitikko.

Pak aloitti diplomaattiuransa vuonna 1969 Myanmarissa. Hän toimi ensimmäisen kerran Pohjois-Korean pysyvänä YK-edustajana vuosina 1986–1996, minkä jälkeen hänestä tuli Pohjois-Korean varaulkoministeri. Pak palasi Pohjois-Korean pysyväksi YK-edustajaksi vuonna 2001. Vuonna 2008 hänen seuraajakseen tuli Sin Son-ho, jolloin Pak pääsi taas varaulkoministerin asemaan. 1. lokakuuta 2012 YK:n yleiskokouksessa puhuessaan hän syytti Etelä-Koreaa sekä Yhdysvaltoja vastakkainasettelusta ja varoitti pienenkin kipinän Korean niemimaalla voivan johtaa ydinsotaan. Vuonna 2019 Etelä-Korean hallinto oletti Pakin olevan eläkkeellä, koska hän ei ollut esiintynyt julkisuudessa yli viiteen vuoteen.

Lähteet
-------

1. 1 2  Kim Myong-song, N.Korean Vice FM Sacked Chosun Ilbo 30.1.2019, viitattu 17.12.2023 (englanniksi)
2. ↑  North Korea names expert on US affairs as envoy to UN Zee News 19.11.2001, viitattu 17.12.2023 (englanniksi)
3. ↑  Pohjois-Korea pelotteli ydinsodalla Iltalehti 2.10.2012, viitattu 17.12.2023
Nurmagomedov vuonna 2016.
**Abdulmanap Magomedovitš Nurmagomedov** (ven. Абдулмана́п Магоме́дович Нурмагоме́дов, avaariksi ГӀабдулманап НурмухӀамадов, *Ǥabdulmanap Nurmuhamadov*; 10. joulukuuta 1962 – 3. heinäkuuta 2020) oli avaarilaistaustainen venäläinen urheilija ja valmentaja. Hänet tunnetaan Venäjällä eniten sambon maailmanmestareita valmentaneena. Hän oli entisen UFC:n kevytsarjan mestarin Habib Nurmagomedovin isä.

Abdulmanap Nurmagomedov syntyi Sildin kylässä, Tsumanan piirissä Dagestanissa. Hän valmistui vuonna 1987 Pultavan kauppakorkeakoulusta, jossa hän opiskeli kirjanpitoa ja taloustieteitä.

Nurmagomedov aloitti urheilijanuransa vapaapainilla, jota hän muiden yhteisönsä nuorien tavoin oli harrastanut lapsesta saakka. Palvellessaan Neuvostoliiton armeijassa hän aloitti judon ja sambon harjoittelun.

Valmentajana Nurmagomedov sai ensimmäisen menestyksensä*selvennä*, kun hänen veljensä voitti sambon maailmanmestaruuden Ukrainan maajoukkueessa vuonna 1992. Kokonaisuudessaan Nurmagomedov valmensi 18 maailmanmestaria uransa aikana.

Abdulmanap Nurmagomedov kuoli 57-vuotiaana koronaviruskomplikaatioihin. Ollessaan sairaalassa alun perin sydänleikkausjonossa hän sai tartunnan, joka pahensi hänen perussairauttaan. Manageri Ali Abdelaziz ilmoitti Abdulmanapin kuolleen 3. heinäkuuta 2020 Moskovassa. Hänen poikansa Habib Nurmagomedov ilmoitti seuraavan ottelunsa jälkeen, ettei aio jatkaa vapaaottelu-uraa ilman isäänsä.

Lähteet
-------

1. 1 2  Who is Khabib's father, Abdulmanap Nurmagomedov? sportskeeda. Viitattu 1.9.2021.
2. 1 2  Нурмагомедов, Абдулманап Магомедович *delta-design.ru*.  5.3.2021. Viitattu 1.9.2021.
3. ↑  Тренер чемпионов: эксклюзивное интервью с Абдулманапом Нурмагомедовым (arkistoitu) *mixfight.ru*.  23.2.2012.  Arkistoitu 31.8.2018. Viitattu 1.9.2021.
4. ↑  Отца Хабиба Нурмагомедова включили в Книгу рекордов России *obzor.io*. Viitattu 1.9.2021.
5. ↑  Eric Todisco: UFC Champion Khabib Nurmagomedov Retires, Says He Can't Continue to Fight After Father's Death  25.10.2020. People. Viitattu 1.9.2021.
The Balls Ruisrockissa 1990.
**The Balls** on vuonna 1988 perustettu helsinkiläinen blues-pohjainen rock-yhtye. 

Vuonna 2008 kaksikymmenvuotista uraansa juhlinut yhtye on alkuperäisessä kokoonpanossa ja julkaisi vuonna 2009 uuden 7" singlen "Wild One". Viimeisin The Balls -julkaisu on vuonna 2005 yhtyeen keskeiset levytykset ja julkaisemattomia sisältänyt tupla-CD *Fastlane Throught the History of Balls*.

Balls-yhtyeen runkokokoonpanoon kuulunut kitaristi Tipi Järvinen kuoli 3. joulukuuta 2007 sairauskohtaukseen.

*Helsingin Sanomien* Ilkka Mattila luonnehti The Ballsia alkuvaiheiltaan vanhakantaiseksi rhythm and blues -yhtyeeksi, joka vuoden 1995 albumillaan *Jungle In A Barrel* vaihtoi tuottaja Jukka Orman myötä tyyliään: "Poissa ovat kuiva kuppilasointi ja ja rockkompit, ja tilalla on kaikuva, oudosti poksahteleva ja koliseva äänimatto, jonka seasta hahmottuu moderni mutta alkuvoimainen blues."

Kokoonpano
----------

* Marjo Leinonen – laulu
* Petri Peevo – kitara
* Pera Huuskonen – kitara
* Jimi Sero – basso
* Sami Vettenranta – rummut

### Entiset jäsenet

* Tipi Järvinen – kitara (1988-2007)
* Jari Paulamäki – basso (1996-2005)
* Rane Raitsikka – basso (1988-1989)
* Silu Seppälä - basso

(1988)

Julkaisut
---------

* *Balls* (EP, Seal on Velvet, 1989)
* *Drunk Fish* (Seal on Velvet, 1991)
* *Balls Change when Balls Want to Change* (Seal on Velvet, 1993)
* *Songwriter* CD-single (Zen Garden, 1995)
* *Jungle In A Barrel* (Zen Garden, 1995)
* *Skinny Dipping* (Rocktops, 2001)
* *Fastlane Through the History of the Balls, 1988-2003* (Low Frequency Records, 2005)
* *Wild One* 7"-single (Boogiemill Records, 2009)

Lähteet
-------

* Tiedot kokoonpanosta: Aho, Arja & Taskinen, Anne: *Rockin korkeat korot*. WSOY, 2003. ISBN 951-0-28404-1.

### Viitteet

1. ↑  Soneraplaza, 3.12, 2007: Ballsin kitaristi Tipi Järvinen on kuollut (Arkistoitu – Internet Archive)
2. ↑  Mattila, Ilkka: The Ballsin bluesissa on uusi sointi.  *Helsingin Sanomat*, 30.6.1995, s. 40. Näköislehti (maksullinen).
**Cochrane-verkosto** (engl. *Cochrane Collaboration*) on vuonna 1993 perustettu kansainvälinen yhdistys, jonka päämaja on Englannissa. 

Cochrane-verkosto julkaisee katsauksia eli tiivistelmiä lääketieteellisen tutkimustiedon tarkasti rajatusta aiheista. Katsaukset kootaan *Cochrane-kirjastoon*, joka päivittyy neljä kertaa vuodessa verkossa ja CD-ROM-versiona. Kirjasto sisältää Cochrane-katsauksien tietokannan ja muita katsauksia sekä alkuperäistutkimuksia. Cochrane-verkostossa työskentelee 22 000 ihmistä, joista suurin osa sivutoimisesti. Osa heistä saa rahoitusta omalta työnanajaltaan esimerkiksi katsauksen päivittämisen ajaksi.

Yhdistyksen toimintaa johtaa vähintään 13-jäseninen ohjausryhmä, joista yli puolet valitaan yhdistyksen jäsenten toimesta ja loput ovat ohjausryhmän itsensä nimittämiä.

Yhdistys saa rahoituksensa eri maiden hallituksilta, kansainvälisiltä järjestöiltä, yliopistoilta, sairaaloilta, yksityisiltä säätiöiltä ja yksityishenkilöiltä. 

Cochrane-verkosto on nimetty brittiläisen epidemiologin Archie Cochranen mukaan.

Lähteet
-------

1. 1 2  About The Cochrane Collaboration *cochrane.org*. The Cochrane Collaboration.  Arkistoitu 24.3.2011. Viitattu 11.12.2009. (englanniksi)
2. 1 2 3  Suomen Cochrane-keskus - Cochrane-yhteistyö (Cochrane Collaboration)  21.4.2009. Terveyden ja hyvinvoinnin laitos.  Arkistoitu 9.3.2010. Viitattu 11.12.2009.
3. ↑  Cochrane-kirjasto (The Cochrane Library)  21.4.2009. Terveyden ja hyvinvoinnin laitos. Viitattu 11.12.2009. [vanhentunut linkki]
4. ↑  Governance and management *www.cochrane.org*. Viitattu 16.3.2022. (englanniksi)
5. ↑  Our funders and partners *www.cochrane.org*. Viitattu 16.3.2022. (englanniksi)
**Disgaea 3: Absence of Justice** on Nippon Ichi Softwaren kehittämä ja julkaisema taktinen roolipeli. Peli on julkaistu vuonna 2008 PlayStation 3:lle ja vuonna 2011 nimellä **Disgaea 3: Absence of Detention** PlayStation Vitalle. Peli on jatkoa *Disgaea* pelisarjaan.

Pelaaminen
----------

*Katso myös: Pelin kulku Disgaea-pelisarjassa*
Kuten sarjan aiemmissa osissa, pääpaino on taisteluissa joissa pelaaja ja tietokoneen ohjaama vihollinen ohjaavat omia hahmojaan vuorotellen. Taisteluiden välillä animaatiot ja keskustelut kuljettavat tarinaa eteenpäin.

Juoni
-----

*Disgaea 3* sijoittuu Evil Academy -nimiseen demonien kouluun. Demonien maailmassa koulutkin ovat täysin päinvastaisia kuin ihmisten, sillä parhaimmat arvosanat myönnetään kaikkeista laiskimmille ja röyhkeimmille oppilaille. Päähenkilönä on Mao, koulun dekaanin ja Netherworldin ylihallitsijan poika. Mao on koulunsa "paras oppilas", koska hän ei koskaan ole osallistunut tunneille. Maon isä rikkoi vahingossa Maon pelikonsolin ja siitä raivostuneena Mao vannoi voittavansa isänsä ja tulevansa itse maailman overlordiksi. Mao on animea ja videopelejä kuluttamalla keksinyt, että sankarit aina voittavat, ja siten on päättänyt itse tulla sankariksi. Mao tapaa pian sankarin nimeltä Almaz, ja aikoo varastaa sankarin roolin häneltä. Mukaan liittyy myös Maon lapsuudenystävä Raspberyl, jota itse asiassa pidetään koulussa suurena häirikkönä, koska hän on mallikelpoinen oppilas joka saapuu aina ajoissa tunneille.

Ääninäyttelijät
---------------

|  |  |  |
| --- | --- | --- |
|  Hiromi Hirata  | … |  Mao 
  |
|  Hiro Shimono  | … |  Almaz 
  |
|  Chiwa Saitô  | … |  Raspberyl / Asagi 
  |
|  Akiko Hasegawa  | … |  Sapphire Rhodonite 
  |
|  Keiichi Kuwabara  | … |  Mr. Champloo 
  |
|  Gorou Kubota  | … |  Jiya 
  |
|  Chihiro Suzuki  | … |  Master Big Star / Vyers / Mid-Boss 
  |
|  Miho Yamada  | … |  Salvatore the Magnificent 
  |
|  Shizuka Arai  | … |  Lillian the Berserker 
  |
|  Natsuki Kousaka  | … |  Crane Du Jour 
  |
|  Kazuha Yajima  | … |  Attack Brothers 
  |
|  Teruyuki Tanzawa  | … |  Gold Knuckle 
  |
|  Toshihiro Okubo  | … |  Super Hero Aurum 
  |
|  Keisuke Ihara  | … |  Overlord 
  |
|  Junji Majima  | … |  Prinny 
  |

Vastaanotto
-----------

Peli on saanut IGN:n arvostelussa arvosanaksi 8.5/10.

Lähteet
-------

1. ↑  Daemon Hatfield: Disgaea 3: Absence of Detention Review  17.4.2012. IGN. Viitattu 27.4.2019. (englanniksi)

Aiheesta muualla
----------------

* *Disgaea 3: Absence of Justice* MobyGamesissa (englanniksi)
* *Disgaea 3: Absence of Detention* MobyGamesissa (englanniksi)
* *Disgaea 3: Absence of Justice* Internet Movie Databasessa. (englanniksi)
Ipaneman hiekkaranta, taustalla Kaksi veljestä -vuori.
**Ipanema** on kaupunginosa Rio de Janeiron kaupungissa Brasiliassa. Vuonna 1894 perustettu kaupunginosa sijaitsee Rio de Janeiron eteläosassa Atlantin valtameren rannalla. Nykyään Ipanema on yksi Rion suosituimmista ja kalleimmista kaupunginosista.

Ipaneman hiekkaranta ulottuu surffaajien suosimasta Arpoadorista Lebloniin. Rantamaisema on kuuluisa kuvioidusta jalkakäytävästään ja Leblonin päässä kohoavasta Dois irmãos (Kaksi veljestä) -vuoresta. 

Paikallisten keskuudessa Ipaneman hiekkaranta on jopa Copacabanaa suositumpi. Ipanema ei kärsi samanlaisesta seksimatkailusta kuin Copacabana, vaan on täynnä pieniä elegantteja kahviloita ja liikkeitä. Cariocat, eli riolaiset, suunnistavat rannalla hengenpelastustornien (Posto) mukaan. Postojen kahdeksan ja yhdeksän välinen alue on homoseksuaalien suosiossa, Posto yhdeksän taas on tunnettu laittomista marihuanan käyttäjistä.

Antônio Carlos Jobimin säveltämä ja Vinícius de Moraesin sanoittama kappale "Garota de Ipanema", 'Ipaneman tyttö', teki Ipanemasta kuuluisan vuonna 1962. Englanniksi käännetyn kappaleen "The Girl from Ipanema" lauloi muun muassa Frank Sinatra. Kappaleelle on omistettu pieni puisto Ipaneman itäosassa.

Ipanemalle pääsee parhaiten bussilla, tai metro-bussi -yhdistelmällä. Pysäköintipaikkoja on varsinkin aurinkoisina kesäpäivinä hyvin vaikea löytää. Iltaisin Ipanemassa voi olla rauhatonta, sillä lähistöllä on kaksi favelaa.

Lähteet
-------

1. ↑  Arpoador, Ipanema and Leblon *Rough Guide*.  Arkistoitu 16.8.2016. Viitattu 8.8.2016.
2. ↑  Rio’s beach culture, posto by posto *BBC*. Viitattu 8.8.2016.
3. ↑  Helô Pinheiro: the woman from Ipanema *The Guardian*. Viitattu 8.8.2016.
4. ↑  The Girl From Ipanema *Steyn Online*. Viitattu 8.8.2016.

Aiheesta muualla
----------------

* Kuvia tai muita tiedostoja aiheesta **Ipanema** Wikimedia Commonsissa
Kim Hyong-jik
**Kim Hyong-jik** (kor. 김형직; 1894 Mangyongdae – 5. kesäkuuta 1926) oli Korean niemimaan itsenäisyyden puolesta kamppaillut aktivisti, opettaja ja Pohjois-Korean ensimmäisen johtaja Kim Il-sungin isä.

Kim syntyi Mangyongdaen kylässä lähellä Pjongjangia ja opetti myöhemmin siellä koulussa. Hänen vanhempansa olivat Kim Bo-hyo ja Ri Po-ik. Kim teki useita matkoja Kiinaan saadakseen oppia itsenäisyyskamppailua varten. Syksyllä 1917 hän joutui Korean niemimaata miehittäneen Japanin poliisin pidättämäksi. Vapauduttuaan vuosi myöhemmin Kim matkusti Kiinan ja nykyisen Pohjois-Korean rajalle. Hän asettui Junggangin piirikuntaan (Jagang) ennen rajan ylittämistä Linjiangin alueelle Kiinan Fujianiin. Kim oli 15-vuotiaasta saakka naimisissa Kim Il-sungin äidin Kang Pan-sokin kanssa. Hänen viimeisistä vuosistaan ei ole säilynyt paljon tietoa, mutta hän kuoli 31-vuotiaana huhutusti kärsittyään moninaisista terveysongelmista.

Kim on nostettu Pohjois-Korean mytologisessa historiankuvauksessa kommunismiin suuntautumisen edelläkävijäksi ja japanilaisvastaisen taistelun johtajaksi. Hänellä on merkittävä asema valtion virallisessa historiankirjoituksessa myös "Paektuvuoren verilinjan" edustajana. Kimin mukaan on nimetty Kasvatustieteellinen Kim Hyong-jik -yliopisto.

Lähteet
-------

1. 1 2 3 4  Gareth Johnson, Who was Kim Hyong-Jik? Young Pioneer Tours, viitattu 18.12.2023 (englanniksi)
2. 1 2  Jung H. Pak, Becoming Kim Jong Un: A Former CIA Officer's Insights into North Korea's Enigmatic Young Dictator Google Books, viitattu 18.12.2023 (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Korea
* Alankomaat

 |

 |
**Pseudovektori** eli **aksiaalivektori** on matemaattinen olio, joka muistuttaa tavallista (polaari)vektoria. 

Jos avaruus peilataan tason suhteen, normaalien polaaristen vektoreiden peilitasoa vastaan kohtisuora komponentti muuttuu vastakkaissuuntaiseksi, muut komponentit pysyvät ennallaan. Pseudovektorien laita on päinvastoin.

Yleinen tapa konstruoida pseudovektori **p** on ottaa (polaari)vektorien **a** ja **b** ristitulo:

**p** = **a** × **b**
Kahden pseudovektorin ristitulo on myös pseudovektori. Sen sijaan pseudovektorin ja polaarisen vektorin ristitulo on normaali polaarinen vektori. Polaarivektorin ja pseudovektorin skalaaritulo on pseudoskalaari.

Fysiikassa pseudovektoreita ovat monet pyörimisliikkeeseen liittyvät suureet kuten kulmanopeus ja pyörimismäärä. Ne on määritelty pyörimisliikkeen akselin suuntaisiksi oikeakätisyyssäännön mukaisesti siten, että jos pyörimisliike tapahtuu nyrkissä olevan oikean käden sormien suuntaisesti, peukalo osoittaa tällaisen vektorisuureen suunnan. Myös sähkövirran indusoiman magneettikentän voimakkuus on pseudovektori, sillä sähkövirtaa ympäröivän pyörteisen magneettikentän suunta määräytyy oikeakätisyyssäännön mukaisesti.

Katso myös
----------

* Pariteetti (fysiikka)

Kirjallisuutta
--------------

* Kivelä, Simo K.: *Algebra ja geometria*. Espoo: Otatieto, 1989. ISBN 951-672-103-6.
* Rikkonen, Harri: *Matematiikan pitkä peruskurssi I: Vektorialgebra ja analyyttinen geometria*. Helsinki: Otakustantamo, 1969. ISBN 951-671-067-0.
* Pitkäranta, Juhani: Calculus Fennicus – TKK:n 1. lukuvuoden laaja matematiikka (2000–2013) (pdf) Helsinki:  Avoimet oppimateriaalit ry. ISBN 978-952-7010-12-9 ISBN 978-952-7010-6 (pdf). Viitattu 8.7.2019.
Seldžukkien imperiumi 1092. Kun al-Razi syntyi, valtakunta rajoittui enää sen itäosiin. 
**Fakhr al-Din al-Razi** (1149–1210) oli islamilainen teologi, metafyysikko, imaami ja mujaddid, jolla tarkoitettiin kerran vuosisadassa ilmestyvää uskonnon uudistajaa. Al-Razi syntyi seldžukki-imperiumissa lähellä Teherania (Ray). Hän kuoli imperiumin kukistumisen jälkeen nykyisessä Afganistanissa lähellä Heratin kaupunkia Kovaresmian eli Horezmin valtakunnassa (1077–1231), joka pian sen jälkeen jäi mongolivalloituksen jalkoihin. Nimi 'al-Razi' viittaa synnyinkaupunkiin Ray, josta oli kotoisin muitakin kuuluisia islamilaisia oppineita, kuten keskiajan Euroopassa hyvin tunnettu lääkäri Abu Bakr al-Razi (865–925).

Fakhr al-Din al-Razi oli islamilaisen filosofian eli *falsafan* harjoittaja, joka yhdisteli antiikin aristotelisen perinteen oppeja islamilaiseen teologiaan. Al-Razin merkittävä teos on 32 kirjaa käsittänyt Koraanin kommentaari, joka tunnettiin nimellä "Suuri *tafsir-* kirja" (arab. *kitāb at-tafsīr* *al-kabīr).* Se kuuluu islamin tärkeimpiin Koraanin selitysteoksiin. Teologian lisäksi al-Razi kirjoitti muun muassa metafysiikasta. Eräässä kirjassa hän esitteli opin multiuniversiumista, ja hänen metafyysiset teoksensa vaikuttivat myöhempiin sukupolviin asti. Hänen käsittelemiään tieteenaloja olivat myös lääketiede, astrologia, geometria, fysiognomia, mineralogia, grammatiikka, luonnonfilosofia ja monet muut.

Fakhr al-Din al-Razi kuului islamin shafi'i -lakikoulukuntaan ja ašariitteihin. Hän oli tuottelias kirjoittaja, joka matkusteli seldžukki-imperiumin ja myöhemmin sen itäisille osille syntyneen Kovaresmian alueilla Khorasanissa ja Transoxianassa. Al-Razi opetti ja väitteli muiden kanssa, kirjoitti noin sata teosta ja saavutti mainetta ja varallisuutta. Kerrotaan, että missä hän ratsasti, hänen perässään kulki 300 oppilasta, missä hän siirtyi kaupungista toiseen, tuhat muulia kuljetti hänen tavaroitaan, eikä hänen kulta- ja hopeavaroillaan ollut rajoja. Kiivasluonteinen Fakhr riitautui monien kilpailevien islamin suuntausten edustajien kuten ismailiittien, mu'taziliittien ja šiiojen kanssa aina väkivallan käyttöön asti. Väitetään, että Jumalan antropomorfismia kannattaneen lahkon jäsen tappoi hänet.

Lähteet
-------

* Cooper, John: *al-Razi, Fakhr al-Din (1149-1209). Teoksessa: Islamic Philosophy (toim. Edward Craig)*, s. Vol. 8, 112–115. Routledge, 1998. Teoksen verkkoversio.
* Haywood, John A.: Fakhr ad-Dīn ar-Rāzī *Encyclopaedia Britannica*.  ei vl.. Viitattu 19.10.2021.
* Keller, Nuh Ha Mim (toim.): *Reliance of the Traveller. Revised Edition. The Classic Manual of Islamic Sacred Law "Umdat al-Salik" by Ahmad ibn Naqib al-Misri (d. 769/1368) In Arabic with Facing English Text, Commentary and Appendices Edited and Translated by Nuh Ha Mim Keller*. Beltsville, Maryland: amana publications, 2017. ISBN 0-915957-72-8. Teoksen verkkoversio. (englanniksi) (arabiaksi)
* Zeidan, Alan (toim.): al-Razi *Encyclopaedia Britannica*.  ei vl.. Viitattu 2.9.2021.

### Viitteet

1. ↑  Zeidan, ei vl.
2. 1 2 3 4 5  Haywood, ei vl.
3. ↑  Keller 2017, s. 1046 (x122a)
4. ↑  Cooper, 1998
**Joonas Tuomi** (s. 25. elokuuta 2004 Hyvinkää) on suomalainen pesäpalloilija, joka edustaa Kiteen Palloa. Ulkokentällä Tuomi pystyy pelaamaan kaikilla muilla pelipaikoilla kuin lukkarina, mutta eniten kokemusta hänellä on ykkösvahdin paikasta. Sisäpelissä Tuomi pelaa etenijän tai vaihtajan roolissa.

Tuomi pelasi kasvattajaseurassaan Hyvinkään Tahkossa valtakunnallisia juniorisarjoja vuosina 2020–2021, kunnes pääsi debytoimaan Superpesiksessä kaudella 2022 kolmen ottelun verran. Hän löi ensimmäisen juoksunsa Superpesiksessä 18. kesäkuuta 2022 Tahkon vierasottelussa Manse PP:tä vastaan.

Alkukaudella 2023 Tuomi pelasi Tahkon etenijäjokerina, mutta loukkasi kautensa neljännessä ottelussa polveaan leikkaushoitoa vaativalla tavalla. Ennustetun toipumisajan ilmoitettiin olevan viisi kuukautta, minkä johdosta seura ilmoitti Tuomen kauden olevan ohi. Tuomi kuitenkin palasi pelikentille noin 1,5 kuukautta myöhemmin ja pelasi loppukauden aikana vielä viisi ottelua, joista jokaisen ulkokentällä.

Syksyllä 2023 Tuomi siirtyi kaksivuotisella sopimuksella Kiteen Palloon.

Kauden 2023 päätteeksi Tuomi on pelannut 12 Superpesiksen runkosarjaottelua. Hän on lyönyt 0+2 juoksua, tuonut 2 juoksua ja kerännyt 19 kärkilyöntipistettä.

Lähteet
-------

1. ↑
2. ↑
3. ↑
4. ↑
5. ↑
6. ↑
7. ↑
**Atte Purmonen** (s. 16. kesäkuuta 2004 Joensuu) on suomalainen pesäpalloilija, joka edustaa Joensuun Mailaa.

Purmonen debytoi Superpesiksessä 2. heinäkuuta 2023 Joensuun Mailan kotiottelussa Kiteen Palloa vastaan etenijäjokerina. Hän löi debyyttiottelussaan yhden kärkilyönnin. Kauden aikana Purmonen pelasi yhdeksän ottelua Joensuun Mailan edustusjoukkueessa ja keräsi tilastoihinsa yhden tuodun juoksun ja 11 kärkilyöntiä ykköspesälle.

Ulkokentällä Purmonen pelaa kopparin roolissa ja sisäpelissä hänen vahvuutensa on eteneminen. Joensuun Mailan B-poikien pelinjohtaja Tuomo Schroderus nosti haastattelussaan toukokuussa 2023 Purmosen kolmen lupaavimman poikajuniorin joukkoon Elmeri Lonkaisen ja Ukko Schroderuksen ohella sekä kertoi tämän olleen kevään testien perusteella koko seuran nopein pesäpalloilija. Purmonen on aiemmin harrastanut myös yleisurheilua Pyhäselän Urheilijoissa ja juossut hyviä tuloksia erityisesti 60 metrin matkalla.

Purmonen valmistui ylioppilaaksi Joensuun yhteiskoulun lukiosta keväällä 2023.

Lähteet
-------

1. ↑
2. ↑
3. ↑
4. ↑
5. ↑
6. ↑
Karronadin rakenne
**Karronadi** on lyhyt, raskas ja sileäputkinen historiallinen laivatykki, joka soveltui lähitaisteluun. Sellaisia käytettiin 1700-luvun ja 1800-luvun vaihteen molemmin puolin etenkin purjelaivoissa. Tykkityyppi on nimetty skotlantilaisen rautaruukin Carron Iron Worksin mukaan, missä niitä ensimmäisenä valmistettiin vain brittilaivaston käyttöön.

Perinteisessä meritaistelussa osapuolet olivat vastakkain kahtena rivistönä tulittaen toisiaan kunnes toinen luovutti ja perääntyi. Hyödyntääkseen tehokasta tykistöään osa brittilaivoista purjehti vihollisen linjan läpi saaden vihollislaivat pienempiin ryppäisiin, ja osa laivoista hyökkäsi näitä ryppäitä vastaan pakottaen ne lähitaisteluihin. Laivojen upseereilla oli lupa johtaa taistelua itsenäisesti kunhan pyrkivät lähitaisteluun, jossa karronadit olivat tulivoimaisia ja tehokkaita. Tykkityyppi oli aikakautensa tavallisiin tykkeihin verrattuna nopeampi käyttää ja kevyempi siirrellä, mutta sen kantama oli lyhyt. Lähelle ammuttaessa sen 30-kiloiset kuulat tuhosivat tehokkaasti vihollislaivojen reelinkejä ja takiloita, ja rautakuulia sisältävät säiliöammukset (engl. *canister shot*) silpoivat miehistöä.

Karronadit jäivät pois käytöstä teknisen kehityksen myötä, kun tykkeihin tuli rihlaus ja räjähtävät ammukset korvasivat kiinteät metallikuulat. Samalla meritaisteluita alettiin käydä pidempien etäisyyksien päästä.

Lähteet
-------

1. ↑  *Otavan iso tietosanakirja*. Osa 4, palsta 515, hakusana karronadi. Helsinki: Otava, 1963.
2. 1 2  *Uusi tietosanakirja*. Osa 9, palsta 924, hakusana karronadi. Helsinki: Tietosanakirja oy, 1962.
3. 1 2  Christensen, Else: Lordi Nelson: Amiraali rikkoi kaikkia sääntöjä *Historianet.fi*.  12.8.2023. Kolbotn, Norja:  Bonnier Publications International AS. Viitattu 25.12.2023.
Manhattanin julkisivu Naantalin pikatielle päin.
**Manhattan** on Turun Pitkämäen kaupunginosassa, Naantalin pikatien varressa sijaitseva ostoskeskus. Vuonna 1990 valmistuneen postmodernistisen rakennuksen on suunnitellut arkkitehtitoimisto Casagrande & Haroma. Sen käyntiosoite on Pitkämäenkatu 4.

Manhattanin kauppakeskuksessa toimivat muun muassa S-market Manhattan, Neste-huoltamo, apteekki, Alko, suuri kirpputori Kirppis-Center ja sen yhteydessä alennusmyymälä Minihinta, sekä Lastenkirppis Pikkusiili. 

Kauppakeskuksen ylemmissä kerroksissa toimii Manhattan Sport Center, jossa voi pelata tennistä, salibandyä, squashia, sulkapalloa ja pöytätennistä.

Vuonna 2016 Naantalin pikatien toisella puolella sijainnut Turun postikeskuksen postikonttori suljettiin ja sen tilalle avattiin Manhattanin K-Supermarketin yhteydessä toimiva postipalvelupiste. Manhattanin tiloissa on myös pakettiautomaatti. Manhattanin Posti loppui kun tilalle tuli S-Market.

Historiaa
---------

Suomen 1990-luvun alun laman edellä tavaratalona avattu Manhattan joutui vaikeuksiin jo alkuvuosinaan, ja omistaja Markku Harjanne haki sen konkurssiin 1994 suurten velkojen vuoksi. Vuosina 2001–2005 Manhattanin K-kauppiaana toimi Tomi Eriksson. Vuoden tauon jälkeen Manhattanin K-Supermarketin vetäjänä aloitti marraskuussa 2006 Veli-Pekka Hussi. K-Supermarket suljettiin vuoden 2019 lopussa ja tilalle tuli S-market.

Lähteet
-------

1. ↑  Vartola, Anni: Kuritonta monimuotoisuutta, Postmodernismi suomalaisessa arkkitehtuurissa, väitöskirja, Aalto-yliopisto 2014, s. 262. Viitattu 29.1.2017.
2. 1 2  Pitkämäen Postin palvelupiste siirtyy kesäkuussa K-supermarket Manhattanin tiloihin (Arkistoitu – Internet Archive), Kesko 25.4.2016. Viitattu 29.1.2017.
3. ↑  Apteekki Manhattanin K-supermarketin yhteyteen (Arkistoitu – Internet Archive), Turkulainen 3.2.2015. Viitattu 29.1.2017.
4. ↑  Minihinta. Viitattu 29.1.2017.
5. ↑  Pikkusiili (Arkistoitu – Internet Archive). Viitattu 29.1.2017.
6. ↑  Ajankohtaista, Manhattan Sport Center. Viitattu 29.1.2017.
7. ↑  Manhattan sulkee marraskuun lopussa, Turun Sanomat 13.10.2005. Viitattu 29.1.2017.
8. ↑  Kimpimäki, Jenni: Manhattanin avajaiset vetivät väkeä Pernosta ja Pääskyvuoresta saakka, Turun Sanomat 2.11.2006. Viitattu 29.1.2017.
9. ↑  K-supermarket Manhattanin tilalle tulee S-market – TOK on suunnitellut Pitkämäkeen tuloa 1990-luvulta saakka *ts.fi*.  16.7.2019. Viitattu 24.12.2019.